CELEX: 62011CJ0524
Ühine tollitariifistik
Kombineeritud nomenklatuur
Tariifne klassifitseerimine
Magamiskotid imikutele ja väikelastele
Alamrubriigid 6209 20 00 või 6211 42 90

Eelotsusetaotlus puudutab seda, kuidas tõlgendada nõukogu 23. juuli 1987. aasta määruse (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (
EÜT L 256, lk 1
; ELT eriväljaanne 02/02, lk 382) I lisas, mida on muudetud komisjoni 27. oktoobri 2005. aasta määrusega (EÜ) nr 1719/2005 (
ELT L 286, lk 1
), sisalduvat kombineeritud nomenklatuuri (edaspidi „KN”), täpsemalt KN-i alamrubriike 6209 20 00 ja 6211 42 90.
See taotlus esitati äriühingu Lowlands Design Holding BV (edaspidi „Lowlands Design”) ja Minister van Financiëni vahelises kohtuvaidluses imikute magamiskottide (
trappelzakken
) tariifse klassifitseerimise üle.
Õiguslik raamistik
Rahvusvaheline tariifne klassifitseerimine
Brüsselis 14. juunil 1983 sõlmitud rahvusvaheline konventsioon, millega kehtestatakse kaupade kirjeldamise ja kodeerimise harmoneeritud süsteem (edaspidi „HS”) ja selle 24. juuni 1986. aasta muutmisprotokoll (edaspidi „HS-i konventsioon”) kiideti Euroopa Majandusühenduse nimel heaks nõukogu 7. aprilli 1987. aasta otsusega 87/369/EMÜ (
EÜT L 198, lk 1
; ELT eriväljaanne 02/02, lk 288).
Tollikoostöö Nõukogu (nüüd Maailma Tolliorganisatsioon), mis asutati Brüsselis 15. detsembril 1950 allkirjastatud konventsiooniga nimetatud nõukogu asutamise kohta, kiidab HS-i konventsiooni artiklis 8 sätestatud tingimustel heaks nimetatud konventsiooni artiklis 6 ette nähtud HS-i komitee vastu võetud selgitavad märkused ja klassifitseerimise arvamused. Vastavalt HS-i konventsiooni artikli 7 lõikele 1 on selle komitee ülesanne eelkõige teha ettepanekuid nimetatud konventsiooni muutmiseks ning töötada välja selgitavaid märkusi, klassifitseerimise arvamusi ja muid nõuandeid HS-i tõlgendamiseks.
Põhikohtuasja asjaoludele kohaldatava HS-i nomenklatuuri 2005. aasta redaktsiooni grupi 61 märkuse 6 punkt a „Väikelaste rõivad ja rõivamanused, silmkoelised või heegeldatud” näeb ette, et rubriigi nr 6111 tõlgendamisel tähendavad sõnad „väikelaste rõivad ja rõivamanused”„rõiva[i]d kuni 86 cm pikkustele väikelastele; siia kuuluvad ka mähkmed”.
HS-i grupi 62 „Rõivad ning rõivamanused, v.a silmkoelised või heegeldatud” märkuse 4 kohaselt:
„Rubriigis 6209:
a)
tähistatakse mõistega „väikelaste rõivad ja rõivamanused” rõivaid väikelastele kasvuga kuni 86 cm; siia kuuluvad ka mähkmed;
b)
tooted, mis esimesel pilgul on klassifitseeritavad nii rubriigis 6209 kui ka selle grupi mõnes muus rubriigis, tuleb klassifitseerida rubriigis 6209”.
Rubriiki 6209 käsitlev HS-i selgitav märkus on sõnastatud järgmiselt:
„6209 Väikelaste rõivad ja rõivamanused.
6209 10 – lamba- või muude loomade villast
6209 20 – puuvillased
6209 30 – sünteeskiududest
6209 90 – muudest tekstiilmaterjalidest
Vastavalt selle grupi märkusele 4 a) tähendab mõiste „väikelaste rõivad ja rõivamanused” rõivaid väikelastele pikkusega mitte üle 86 cm. Siia kuuluvad samuti väikelaste mähkmed.
Siia rubriiki kuuluvad muuhulgas mitte silmkoelised ega heegeldatud väikelaste matineemantlid, kostüümid, mängupüksid, pudipõlled, sõrmkindad, labakindad ja käpikud, sukkpüksid ja saapakesed ilma liimitud, külgeõmmeldud või muul viisil kinnitatud välistallata.
Tuleks märkida, et tooteid, mis esmapilgul on klassifitseeritavad nii rubriiki 6209 ja selle grupi muudesse rubriikidesse, tuleb klassifitseerida rubriiki 6209 (vt selle grupi märkust 4 b)).
Siia rubriiki ei kuulu mähkmed paberist, tselluloosvatist või tsellulooskiudude lademest (rubriik 4818) või tekstiilvatist (rubriik 5601). Siia ei kuulu ka paeltega lastemütsid (rubriik 6505) või väikelaste rõivamanused, mis on konkreetsemalt nimetatud nomenklatuuri muudes gruppides.”
Kombineeritud nomenklatuur
Määruse nr 2658/87 I lisa esimese osa I jao punktis A sisalduvates KN-i tõlgendamise üldreeglites on sätestatud:
„Kaupade [KN-i] klassifitseerimine toimub järgmiste põhimõtete kohaselt:
1.
Jaotiste, kaubagruppide ja alamgruppide nimetused on antud suunaval eesmärgil; ametlik klassifitseerimine peab toimuma lähtuvalt rubriikide kirjeldustest ja vastavate jaotiste ja gruppide märkustest ning alljärgnevatest sätetest tingimusel, et need rubriigid või märkused ei näe ette muud.
[...]
3.
Kui reegli 2 punkti b kohaldamisel või mõnel muul põhjusel kaup osutub esmapilgul klassifitseeritavaks kahte või enamasse rubriiki, toimub klassifitseerimine järgmiselt:
a)
kaupa täpsemalt kirjeldav rubriik on eelistatud üldisemat kirjeldust sisaldavate rubriikide ees. Kui aga kaks või enam rubriiki kirjeldavad vaid osa ainetest või materjalidest, mis sisalduvad segatud või kombineeritud tootes, või ainult osa jaekaubanduse jaoks mõeldud komplekti kuuluvatest üksikesemetest, siis vaadeldakse neid rubriike nende kaupade suhtes kui võrdselt sobivaid, isegi kui üks rubriikidest kirjeldab kaupa täielikumalt või täpsemalt;
b)
segud, erinevatest materjalidest või komponentidest koosnevad kaubad ja jaekaubanduse jaoks mõeldud komplektina esitatud kaubad, mida pole võimalik klassifitseerida reegli 3 punkti a järgi, klassifitseeritakse materjali või komponendi järgi, mis määrab nende põhiomadused, kui selline kriteerium on rakendatav;
c)
kaubad, mida ei saa klassifitseerida reegli 3 punkti a või b järgi, klassifitseeritakse rubriiki, mis on neid võrdsel määral kirjeldavate rubriikide numbrilises järjestuses kõige viimane.
[...]
6.
Kaupade ametlik klassifitseerimine iga rubriigi alamrubriikidesse toimub nende alamrubriikide kirjelduste ja alamrubriikide kohta käivate märkuste põhjal, kasutades eespool toodud reegleid vajalike muudatustega ning arvestades, et omavahel on võrreldavad vaid sama taseme alamrubriigid. Selle reegli kohaldamisel kasutatakse ka vastavaid märkusi jaotiste ja gruppide kohta, kui kontekst ei nõua teisiti.”
KN-i teises osas on XI jaotis, kuhu kuuluvad tekstiil ja tekstiiltooted. Sellesse jaotisse kuuluvad grupid 61 ja 62, mille pealkirjad on vastavalt „Silmkoelised ja heegeldatud rõivad ning rõivamanused (trikootooted)” ja „Rõivad ning rõivamanused, v.a silmkoelised või heegeldatud”. KN-i gruppi 62 kuuluvad järgmised rubriigid ja alamrubriigid:
„6209 Väikelaste rõivad ja rõivamanused
[...]
6209 20 00 ‐ puuvillased
[...]
6211 Spordidressid, suusa- ja supelkostüümid; muud rõivad
[...]
—
muud naiste- ja tüdrukuterõivad:
[...]
6211 42 – – puuvillased
[...]
6211 42 90 – – – muud
[...]”
KN-i XI jaotise märkuse 1 kohaselt:
„Sellesse jaotisse ei kuulu:
[...]
s)
grupi 94 tooted (näiteks mööbel, vooditarbed, lambid ja valgustid)”.
Nimetatud grupp 62 hõlmab lisaks järgmisi märkusi:
„1.
Sellesse gruppi kuuluvad ainult valmistooted mis tahes tekstiilmaterjalist peale vati, v.a silmkoelised või heegeldatud tooted (muud kui rubriiki 6212 kuuluvad).
[...]
4.
Rubriigis 6209 kasutatakse järgmisi termineid:
a)
väikelaste rõivad ja rõivamanused – rõivad kuni 86 cm pikkustele väikelastele; siia kuuluvad ka mähkmed;
[...]
8.
[…]
Rõivaid, mille esikinnise vasak hõlm käib parema hõlma peale, loetakse meeste- ja poisterõivasteks ja rõivad, mille esikinnise parem hõlm käib vasaku hõlma peale, loetakse naiste- ja tüdrukuterõivasteks”.
Grupp 94 kuulub KN-i XX jaotisse. Selle jaotise pealkiri on „Mitmesugused tööstustooted”. Grupp 94 „Mööbel; madratsid, madratsialused, padjad ja muud täistopitud mööblilisandid; mujal nimetamata lambid ja valgustid; sisevalgustusega sildid, valgustablood jms; kokkupandavad ehitised” hõlmab rubriiki 9404, mis on sõnastatud järgmiselt:
„9404 Madratsialused; magamistoa- jms mööbli juurde kuuluvad lisandid (näiteks madratsid, vatt- ja sulgtekid, mitmesugused padjad ja pufid), vedrustatud, mis tahes materjaliga täidetud, vahtkummist või vahtplastist, ümbrisega või ümbriseta
9404 10 00 ‐ madratsialused
—
madratsid:
9404 21 ‐ ‐ vahtkummist või vahtplastist, ümbrisega või ümbriseta
[...]
9404 29 ‐ ‐ muust materjalist:
[...]
9404 30 00 ‐ magamiskotid”.
Määruse nr 2658/87 artikli 10 lõike 1 alusel avaldatud Euroopa ühenduste kombineeritud nomenklatuuri selgitavates märkustes (
ELT 2006, C 50, lk 1
) on kirjas:
„6111 Väikelaste rõivad ja rõivamanused, silmkoelised või heegeldatud
Vaata selle grupi märkus 6 a.
Sellesse rubriiki kuulub hulk rõivaid, mis tavaliselt on ette nähtud alla 18 kuu vanustele väikelastele. Sellised rõivad on: mantlid, burnused, tepitud rõivad, imikute magamiskotid, hommikumantlid, kaheosalised ülikonnad, mängupüksid, pikad püksid, kaitsepüksid, põlvpüksid, mänguülikonnad, vestid, tuulepluusid, kleidid, seelikud, boolerod, jakid, anorakid, keebid, tuunikad, pluusid, särkpluusid, lühikesed püksid jne.
Mõned nendest rõivastest on selgelt imikurõivad ja klassifitseeritakse seetõttu sellesse rubriiki mõõtmetest olenemata.
Sellesse alamrubriiki kuuluvad seetõttu:
[...]
3.   imikute magamiskotid: rõivad kapuutsi ja varrukatega, mis moodustavad nii mantli kui ka koti (alumine serv on täiesti suletud);
4.   magamiskotid varrukate või käeaukudega.
Muud rõivad klassifitseeritakse sellesse rubriiki ainult juhul, kui need suuruse poolest sobivad kuni 86 cm pikkustele väikelastele (kaubanduslik suurus 86).
[...]
6209 Väikelaste rõivad ja rõivamanused
Kohaldada HS selgitavaid märkusi, alamrubriik 6111, vastavate muudatustega”.
Põhikohtuasi ja eelotsuse küsimus
Lowlands Design esitas 3. oktoobril 2006 Madalmaade tollile neli taotlust siduva tariifiinformatsiooni saamiseks toodete kohta, mida kirjeldati kui „laste magamiskotte”.
Kõik tooted on valmistatud ühe ja sama lõike järgi ning neil on samad tunnused. Tegemist on kahe kooskasutatava kotiga (välimine ja sisemine), millel on avad kaela ja käte jaoks. Kottide ülaosa on pihikukujuline ning selle vöökoht on kummipaelaga kokku tõmmatud. Esiküljel on suur tõmblukuga suletav avaus. Tagakülje keskel on avaus turvavöö läbipanekuks. Tooted erinevad üksnes suuruse poolest: suurus 86 cm on mõeldud imikutele ja suurus 110 cm on ette nähtud väikelastele.
Lowlands Design leidis, et kõik need tooted kuuluvad KN-i alamrubriiki 9404 30 00, mis puudutab „magamiskotte”, ning järelikult tuleb neile kohaldada 3,7% suurust tollimaksu.
Hollandi toll leidis 20. ja 28. novembri 2006. aasta otsustega, et väikelastele mõeldud tooted kuuluvad alamrubriiki 6211 42 („Spordidressid, suusa- ja supelkostüümid; muud rõivad […] puuvillased”) ning neile kohaldatakse 12% suurust tollimaksu, imikutooted aga kuuluvad alamrubriiki 6209 20 00 („Väikelaste rõivad ja rõivamanused […] puuvillased”), mis maksustatakse 10,5% suuruse tollimaksuga.
Pärast seda, kui Lowlands Designi kaebused jäeti esimeses kohtuastmes ja apellatsioonikohtus rahuldamata, esitas ta kassatsioonkaebuse Hoge Raad der Nederlandenile. Ta väidab, et kõnealused tooted tuleb klassifitseerida alamrubriiki 9404 30 00 lähtuvalt selle alamrubriigi ja KN-i XI jaotise märkuse 1 punkti s sõnastusest.
Eelotsusetaotluse esitanud kohus rõhutab, et asjaomased tooted kuuluvad oma välimise osa poolest rõivaste hulka ning oma sisemise osa poolest magamiskottide hulka. Arvestades neid tunnuseid ei ole välistatud klassifitseerimine alamrubriiki 9404 30 00. Ta kahtleb, kas kõnealused esemed tuleks klassifitseerida alamrubriikidesse 6209 20 00 ja 6211 42 90 või kuuluvad need alamrubriiki 9404 30 00.
Neil asjaoludel otsustas Hoge Raad der Nederlanden menetluse peatada ja esitada Euroopa Kohtule järgmise eelotsuse küsimuse:
„Kuidas tuleb tõlgendada KN-i alamrubriike 6209 20 00 ja 6211 42 90 ning KN-i alamrubriiki 9404 30 00, pidades silmas käesolevas asjas kõne all olevate imiku- ja väikelaste rõivaste tariifset klassifitseerimist?”
Eelotsuse küsimus
Esitatud küsimusega soovib eelotsusetaotluse esitanud kohus Euroopa Kohtult sisuliselt teada, kas KN-i tuleb tõlgendada nii, et 86 cm pikkused imikutele mõeldud magamiskotid ja 110 cm pikkused väikelastele mõeldud magamiskotid tuleb klassifitseerida alamrubriiki 6209 20 00 või 6211 42 90 või kas need tuleb vastupidi klassifitseerida alamrubriiki 9404 30 00.
Vastavalt KN-i klassifitseerimise üldreeglitele peab kaupade klassifitseerimine toimuma eelkõige lähtuvalt rubriikide kirjeldustest ja vastavate jaotiste ja gruppide märkustest ning jaotiste, kaubagruppide ja alamgruppide nimetused on antud üksnes suunaval eesmärgil.
Siinkohal tasub meenutada, et Euroopa Kohtu väljakujunenud praktika kohaselt on õiguskindluse tagamise ning järelkontrolli lihtsustamise huvides vajalik, et kaupade tariifse klassifitseerimise otsustavaks kriteeriumiks oleksid üldjuhul kauba objektiivsed tunnused ning omadused selliselt, nagu need on kindlaks määratud KN-i rubriigi ning jaotise või grupi märkuste sõnastuses (vt eelkõige 19. oktoobri 2000. aasta otsus kohtuasjas
C-339/98: Peacock, EKL 2000, lk I-8947
, punkt 9, ja 14. juuli 2011. aasta otsus kohtuasjas
C-196/10: Paderborner Brauerei Haus Cramer, EKL 2011, lk I-6201
, punkt 31).
Lowlands Design väidab, et vaidluse all olevate toodete põhiomaduseks on võimaldada kasutajal magada varjus ja soojas ning need on mõeldud magamiskotina kasutamiseks. Seega on tegemist magamiskottidega KN-i alamrubriigi 9404 30 00 tähenduses. Madalmaade valitsus ja Euroopa Komisjon leiavad seevastu, et need tooted tuleb klassifitseerida alamrubriikidesse 6209 20 00 või 6211 42 90.
Tuleb nentida, et eelotsusetaotluse esitanud kohtu selgituste kohaselt on kõnealused tooted nende suurust ja olemust arvestades mõeldud kasutamiseks üksnes imikutele ja väikelastele. Neil on mitmeid rõivastele omaseid tunnuseid. Nii on nende toodete ülaosa lõige kohandatud keha kujuga. Neil on kaelus, varrukad, lukuga avaus esiosal ning kummipaelaga kokkutõmmatud taljeosa. Nende toodete alaosa on täielikult suletud nagu magamiskottidel.
Mis puudutab viimati nimetatud tunnust, siis tuleb märkida, et rubriik 9404 kuulub KN-i gruppi 94 „mööbel; madratsid, madratsialused, padjad ja muud täistopitud mööblilisandid; mujal nimetamata lambid ja valgustid; sisevalgustusega sildid, valgustablood jms; kokkupandavad ehitised”. Selle sõnastuse kohaselt kuuluvad selle alla „madratsialused; magamistoa- jms mööbli juurde kuuluvad lisandid […], vedrustatud, mis tahes materjaliga täidetud […]”. Mis puudutab alamrubriiki 9404 30 00, siis sinna kuuluvad „magamiskotid” üldiselt, ilma et selle alamrubriigi jaoks oleks toodete omaduste põhjal määratletud muid toodete alaliike.
Seevastu KN-i grupi 62 „Rõivad ning rõivamanused, v.a silmkoelised või heegeldatud” alamrubriigis 6209 on nimetatud „Väikelaste rõivad ja rõivamanused”, kusjuures alamrubriik 6209 20 00 on konkreetsemalt seotud vastavate puuvillaste toodetega. Tulenevalt põhikohtuasjas vaidluse all olevate toodete ülaosa tunnustest tuleb neid tooteid käsitada rõivastena, mis kuuluvad KN-i jaotisse XI, mitte KN-i XX jaotise gruppi 94 kuuluvate vooditarvetena.
Lisaks ilmneb rubriigi 6209 kohta käivast KN-i selgitavast märkusest, et sarnaselt HS-i rubriigi 6209 tõlgendamist käsitleva selgitava märkusega puudutab see hulka väikelastele mõeldud tooteid, eelkõige magamiskotte ja mänguülikondi. Nendel toodetel on tunnused, mis ei ole küll identsed põhikohtuasjas vaidluse all olevate toodete omadega, kuid on nendega siiski analoogsed. Toodete hulgas, millele on niisiis viidatud KN-i rubriigiga 6209 seonduvas märkuses, on sõnaselgelt mainitud varrukate või käeaukudega magamiskotte, mis on üldiselt mõeldud vähem kui 18-kuulistele lastele.
Lowlands Design väidab sellega seoses, et KN-i rubriiki 6209 puudutav selgitav märkus on vastuolus KN-i XI jaotise märkuse 1 punktiga s, kuivõrd viimane välistab sellest jaotisest sõnaselgelt tooted, mis on loetletud KN-i XX jaotise grupis 94, mille hulgas on alamrubriigis 9404 30 00 ka magamiskotid. Sellele vaatamata tuleb märkida, et seda jaotise märkust tuleb mõista nii, et see piirdub selgitamisega, et gruppi 94 klassifitseeritud tooted ei kuulu XI jaotisse.
Arvestades KN-i tõlgendamise üldreegli 3 punkti a, mille kohaselt on kaupa täpsemalt kirjeldav rubriik eelistatud üldisemat kirjeldust sisaldavate rubriikide ees, ei kuulu põhikohtuasjas vaidluse all olevad tooted alamrubriiki 9404 30, vaid põhimõtteliselt tuleb need klassifitseerida alamrubriiki 6209 20 00.
Selles osas näeb KN-i grupi 62 märkus 4 sarnaselt HS-i grupi 62 märkusega 4 ette, et rubriigis 6209 kirjas olevad sõnad „Väikelaste rõivad ja rõivamanused” hõlmavad tooteid, mis on mõeldud väikelastele, kelle kehapikkus ei ületa 86 cm.
Rubriigi 6209 kohta käiv KN-i selgitav märkus näeb ette, et sellesse rubriiki kuulub hulk rõivaid, mis tavaliselt on ette nähtud alla 18 kuu vanustele väikelastele, ning et mõned nendest rõivastest on selgelt imikurõivad ja klassifitseeritakse seetõttu sellesse rubriiki mõõtmetest olenemata. Kõnealuse selgitava märkuse kohaselt on see nõnda imikute magamiskottide ja varrukate või käeaukudega magamiskottide puhul, muud rõivad aga klassifitseeritakse sellesse rubriiki ainult juhul, „kui need suuruse poolest sobivad kuni 86 cm pikkustele väikelastele (kaubanduslik suurus 86)”.
Tuleb meenutada, et KN-i selgitavate märkuste – mis ei asenda HS-i selgitavaid märkusi, vaid neid tuleb pidada viimaste täienduseks ja lugeda nendega koosmõjus – sisu peab seega olema KN-i sätetega kooskõlas ja ei tohi muuta nende ulatust (14. aprilli 2011. aasta otsus liidetud kohtuasjades
C-288/09 ja C-289/09: British Sky Broadcasting Group ja Pace, EKL 2011, lk I-2851
, punkt 64).
Lähtuvalt nendest tõlgendamispõhimõtetest tuleb asuda seisukohale, et niisugused puuvillased tooted, nagu on vaidluse all põhikohtuasjas, tuleb klassifitseerida alamrubriiki 6209 20 00, kui need on mõõtmete poolest sobivad lastele, kes ei ole pikemad kui 86 cm; seda asjaolu peab kontrollima siseriiklik kohus. Vastasel juhul välistab KN-i grupi 62 selgitava märkuse 4 sõnastus nende toodete klassifitseerimise rubriiki 6209. Viimati nimetatud juhul – ning kui puudub konkreetne rubriik seda liiki toodete jaoks – tuleb lähtuvalt KN-i tõlgendamise üldreegli 3 punktist c asuda seisukohale, et need kuuluvad alamrubriiki 6211 42 90, mis hõlmab kategooriat „muud” toodete „muud [puuvillased] naiste- ja tüdrukuterõivad” hulgas.
Seetõttu tuleb esitatud küsimusele vastata, et KN-i tuleb tõlgendada nii, et niisugused imikute magamiskotid, nagu on vaidluse all põhikohtuasjas, tuleb klassifitseerida alamrubriiki 6209 20 00 kui „väikelaste [puuvillased] rõivad ja rõivamanused”, kui need on mõõtmete poolest sobivad lastele, kes ei ole pikemad kui 86 cm. Vastasel juhul tuleb need tooted klassifitseerida alamrubriiki 6211 42 90 kui „muud naiste- ja tüdrukuterõivad, puuvillased”.
Kohtukulud
Kuna põhikohtuasja poolte jaoks on käesolev menetlus eelotsusetaotluse esitanud kohtus poolelioleva asja üks staadium, otsustab kohtukulude jaotuse siseriiklik kohus. Euroopa Kohtule märkuste esitamisega seotud kulusid, välja arvatud poolte kohtukulud, ei hüvitata.

Esitatud põhjendustest lähtudes Euroopa Kohus (kuues koda) otsustab:

Nõukogu 23. juuli 1987. aasta määruse (EMÜ) nr 2658/87 tariifi- ja statistikanomenklatuuri ning ühise tollitariifistiku kohta I lisas, mida on muudetud komisjoni 27. oktoobri 2005. aasta määrusega (EÜ) nr 1719/2005, sisalduvat kombineeritud nomenklatuuri tuleb tõlgendada nii, et niisugused imikute magamiskotid, nagu on vaidluse all põhikohtuasjas, tuleb klassifitseerida alamrubriiki 6209 20 00 kui „väikelaste [puuvillased] rõivad ja rõivamanused”, kui need on mõõtmete poolest sobivad lastele, kes ei ole pikemad kui 86 cm. Vastasel juhul tuleb need tooted klassifitseerida alamrubriiki 6211 42 90 kui „muud naiste- ja tüdrukuterõivad, puuvillased”.

Allkirjad
(
*1
)	Kohtumenetluse keel: hollandi.